folketidende.dk - Lolland og Falster samlet et sted - Forside - Valg - Knuth melder plakat-hærværk til politiet
Sådan ser nogle af de hærværksramte valgplakater ud, som Marcus Knuth nu har pillet ned.
20. maj 2019 kl. 06:30 Af Jakob Poulsen
Noget kunne tyde på, at en eller flere personer i Nakskov-området ikke har meget sympati til overs for Venstres lokale folketingsmedlem Marcus Knuth.
Henover de seneste dage har politikeren, der stammer fra Lolland og stiller op til folketingsvalget i Guldborgsund-kredsen og Sjællands Storkreds, oplevet, at en række af hans valgplakater i Nakskov er blevet udsat for hærværk.
Som det ses på billedet herover, er der blandt andet skrevet "racist" og tegnet overskæg, der formentlig skal lede folks tanker i retning mod Adolf Hitler, på flere af plakaterne.
- Det er sket over flere dage forskellige steder i byen i området nær havnen, fortæller Marcus Knuth i en mail til Folketidende og tilføjer samtidig, at han nu vil melde hærværket til politiet.